2011 — 2015 YILLARDA YoLGʻIZ KEKSALAR, PENSIONER VA NOGIRONLARNI IJTIMOIY HIMOYA QILIShNI YaNADA KUChAYTIRISh BOʻYIChA QOʻShIMChA ChORA-TADBIRLAR TOʻGʻRISIDA
(resolution, 2020-09-28)

Yolgʻiz keksalar, pensioner va nogironlarni manzilli ijtimoiy himoya qilish, ularning turmush darajasi va hayot sifatini oshirish, ularni ijtimoiy taʼminlash tizimini takomillashtirish, shuningdek, tibbiy-ijtimoiy muassasalarning moddiy-texnik bazasini mustahkamlash maqsadida: 1. 2011 — 2015-yillarda yolgʻiz keksalar, pensioner va nogironlarni ijtimoiy himoya qilishni yanada kuchaytirish boʻyicha qoʻshimcha chora-tadbirlar Dasturi 1-ilovaga* muvofiq tasdiqlansin. Unda quyidagilar nazarda tutiladi: yolgʻiz keksalar, pensioner va nogironlarga ijtimoiy xizmat koʻrsatishning meʼyoriy-huquqiy bazasini yanada takomillashtirish; yolgʻiz keksalar, pensioner va nogironlarga ijtimoiy xizmat koʻrsatish tizimini takomillashtirish, ularga koʻrsatilayotgan ijtimoiy xizmatlar turlarini kengaytirish va sifatini oshirish; yolgʻiz keksalar, pensioner va nogironlarni aniq maqsadli davolash va sogʻlomlashtirishni takomillashtirish, tibbiy-ijtimoiy reabilitatsiya choralarini va gerontologiya yordamini kuchaytirish; yolgʻiz keksalar, pensioner va nogironlarning uy-joy va maishiy sharoitlarini yanada yaxshilash, tibbiy-ijtimoiy muassasalarning moddiy-texnik bazasini mustahkamlash. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar va boshqa tashkilotlar — mutasaddi ijrochilar 2011 — 2015-yillarda yolgʻiz keksalar, pensioner va nogironlarni ijtimoiy himoya qilishni yanada kuchaytirish boʻyicha qoʻshimcha chora-tadbirlar Dasturida koʻzda tutilgan tadbirlarning oʻz vaqtida va sifatli amalga oshirilishini taʼminlasin. 2. Oʻzbekiston Respublikasi Moliya vazirligi Oʻzbekiston Respublikasining 2012 — 2015-yillarga moʻljallangan Davlat budjetini shakllantirishda 2011 — 2015-yillarda yolgʻiz keksalar, pensioner va nogironlarni ijtimoiy himoya qilishni yanada kuchaytirish boʻyicha qoʻshimcha chora-tadbirlar Dasturi tadbirlarini amalga oshirishni moliyalash uchun zarur mablagʻlarni, ushbu maqsadlarga ijrochilar hamda homiylar mablagʻlarini keng jalb qilishni hisobga olgan holda, nazarda tutsin. 3. Oʻzbekiston Respublikasi Iqtisodiyot vazirligi, Moliya vazirligi, Mehnat va aholini ijtimoiy muhofaza qilish vazirligi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan hamkorlikda har yili Investitsiya dasturini shakllantirishda yolgʻiz keksalar, pensioner va nogironlar uchun tibbiy-ijtimoiy muassasalarning qurilishi va rekonstruksiya qilinishiga zarur mablagʻlarni budjet mablagʻlari hisobidan har yili ajratiladigan kapital qoʻyilmalarning markazlashtirilgan limitlari doirasida moliyalashning prognoz hajmiga binoan 2-ilovaga* muvofiq nazarda tutsin. Oʻzbekiston Respublikasi Davlat arxitektura va qurilish qoʻmitasi 2-ilovada nazarda tutilgan obyektlarni qurish va rekonstruksiya qilish boʻyicha loyiha-smeta hujjatlari ekspertizasini hamda qurilish-montaj ishlarining sifatli bajarilishi ustidan davlat arxitektura-qurilish nazoratini belgilangan tartibda taʼminlasin. 4. Mehnat va aholini ijtimoiy muhofaza qilish vazirligi: bir oy muddatda manfaatdor vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan hamkorlikda 2011 — 2015-yillarda yolgʻiz keksalar, pensioner va nogironlarni ijtimoiy himoya qilishni yanada kuchaytirish boʻyicha qoʻshimcha chora-tadbirlar Dasturi tadbirlarini amalga oshirishni nazarda tutuvchi sohalar boʻyicha va hududiy dasturlarni belgilangan parametrlarga muvofiq ishlab chiqilishi va tasdiqlanishini taʼminlasin; Dasturning mazkur qaror bilan tasdiqlangan tadbirlarini oʻz vaqtida va sifatli amalga oshirish boʻyicha ishlarning muvofiqlashtirilishini taʼminlasin, uning bajarilishi va yolgʻiz keksalar, pensioner va nogironlarni ijtimoiy himoya qilishni kuchaytirish chora-tadbirlarining aniq natijalarini muntazam koʻrib chiqsin; har chorakda Vazirlar Mahkamasiga 2011 — 2015-yillarda yolgʻiz keksalar, pensioner va nogironlarni ijtimoiy himoya qilishni yanada kuchaytirish boʻyicha qoʻshimcha chora-tadbirlar Dasturida belgilangan tadbirlar bajarilishining borishi va natijalari haqida tahliliy axborot kiritsin. 5. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari A.N. Aripov zimmasiga yuklansin.